
45. sjednice Vijeća Gradske četvrti Novi Zagreb - istok 
održane 29. rujna 2020. u sjedištu Gradske četvrti Novi Zagreb - istok, Zagreb, Ulica svetog Mateja 93 s početkom u 17,00 sati

Nazočni članovi Gradske četvrti Novi Zagreb - istok: Milenko Arapović, Darko Borovac, Nada Bašić, Maja Baturić (od 17.05), Ratko Bedeković, Renata Bedeković, Igor Bočkaj, Teodor Celakoski, Anton Glasnović, Frane Knezović, Nevenka Lasić, Dario Laštre, Vedran Markoš, Mirela Mikić Muha, Željka Novak, Ljerkica Perešin, Zoran Rotim, Imran Srebreniković.

Nenazočni članovi Gradske četvrti Novi Zagreb – istok: Zvonimir Rukavina.

Nazočni iz Gradskog ureda za mjesnu samoupravu: Suzana Ječ – voditeljica Područnog odsjeka Novi Zagreb – istok, Mateo Peša – viši stručni suradnik, Petar Vukelić – viši stručni suradnik, Anita Martinić – stručna referentica.

Sjednicu otvara gospodin Milenko Arapović, predsjednik Vijeća Gradske četvrti Novi Zagreb - istok i pozdravlja sve nazočne.
Predsjednik konstatira da je na sjednici nazočno 16 članova Vijeća, čime su stečeni uvjeti za raspravu i pravovaljano odlučivanje.

Prije utvrđivanja dnevnog reda, predsjednik otvara raspravu o zapisniku 44. sjednice Vijeća Gradske četvrti Novi Zagreb - istok. Informira prisutne da nisu zaprimljene primjedbe na zapisnik. Predsjednik predlaže da se glasa o usvajanju zapisnika s 44. sjednice ukoliko članovi Vijeća nemaju nikakve primjedbi na njega, nakon čega Vijeće Gradske četvrti Novi Zagreb – istok jednoglasno usvaja zapisnik.

/ Maja Baturić pristupila je sjednici u 17,05 /

Predsjednik Vijeća potom je iznio prijedlog nadopune dnevnog reda 45. sjednice Vijeća Gradske četvrti Novi Zagreb – istok novom, 2. točkom „Zaključak o davanju mišljenja na prijedlog Odluke o izmjenama i dopuni odluke o osnivanju mjesnih odbora na području Grada Zagreba“. 
Potom je izvijestio kako je članica Vijeća Gradske četvrti Novi Zagreb – istok Mirela Mikić Muha dostavila e-pismo kojim traži nadopunu dnevnog reda novom točkom „Zaključak o prijedlogu umanjenja računa tople vode građanima Gradske četvrti Novi Zagreb – istok.“ Mirela Mikić Muha rekla je kako smatra da Vijeće Gradske četvrti Novi Zagreb – istok treba donijeti zaključak kojim traži da HEP Toplinarstvo d.o.o. umanji račune građanima iz Gradske četvrti Novi Zagreb – istok za razdoblje kada građani zbog puknuća vrelovoda nisu imali toplu vodu u svojim objektima. Smatra da takav zahtjev treba dostaviti prema HEP Toplinarstvu d.o.o., makar se on neće realizirati. Predsjednik Vijeća Gradske četvrti Novi Zagreb – istok Milenko Arapović rekao je kako je sličan zahtjev prošle godine bio odbijen od HEP Toplinarstva d.o.o. Kratko su o ovoj temi još raspravljali Igor Bočkaj, Ratko Bedeković i Milenko Arapović. Predsjednik je zamolio članove Vijeća da glasaju o prijedlogu dopune dnevnog reda koju je predložila Mirela Mikić Muha, prijedlog je većinom glasova članova Vijeća odbijen.
Zoran Rotim upozorio je kako za nadopunu dnevnog reda koju predlaže predsjednik Vijeća Gradske četvrti Novi Zagreb – istok Milenko Arapović nije došao nikakav materijal elektroničkim putem. Predsjednik ističe kako je zahtjev da se Vijeće Gradske četvrti Novi Zagreb – istok očituje došao dva sata prije održavanja sjednice, a kako je rok za očitovanje 7. listopada 2020. godine. Predsjednik Arapović rekao je kako se o temi u predloženoj točki dnevnog reda prethodno raspravljalo na 38. sjednici Vijeća Gradske četvrti Novi Zagreb – istok te je donesen „Zaključak o davanju mišljenja o inicijativi Vijeća Mjesnog odbora Hrelić za promjenom administrativne granice na k.č.br. 2386, k.č.br. 2387, k.č.br. 2388 i k.č.br. 2389 k.o. Zaprudski otok.“ Ukoliko članovi Vijeća žele, moguće je organizirati sljedeću sjednicu početkom listopada, no mišljenja je kako se članovi Vijeća Gradske četvrti Novi Zagreb – istok trebaju izjasniti sukladno prethodno donesenom zaključku. Također je naveo kako su članovi Vijeća Gradske četvrti Novi Zagreb – istok bili elektroničkim putem obaviješteni o tome da je Grad Zagreb otvorio savjetovanje sa zainteresiranom javnošću o Nacrtu prijedloga Odluke o izmjeni Odluke o granicama područja i sjedištima gradskih četvrti i Odluke o izmjenama i dopuni Odluke o osnivanju mjesnih odbora te im je tada dostavljen link s materijalima koji se odnose na ovu točku dnevnog reda. 
Prijedlog predsjednika za nadopunu dnevnog reda prihvaćen je većinom glasova te Vijeće donosi

Ad1.  Zahtjev Udruge SOS ZA MACE

U raspravi sudjeluju: Milenko Arapović, Renata Bedeković, Darko Borovac, Mirela Mikić Muha.
Nakon rasprave, članovi Vijeća su glasovali te većinom glasova donijeli


Z A K L J U Č A K
o davanju mišljenja na prijedlog za postavljanje
hranilišta za mačke na javnim površinama


1. Vijeće Gradske četvrti Novi Zagreb – istok razmotrilo je zahtjeve KLASA: 322-01/20-001/29, URBROJ: 251-12-06/002-20-3 i KLASA: 322-01/20-001/30, URBROJ: 251-12-06/002-20-2, kojima Udruga SOS ZA MACE traži postavu hranilišta za mačke na javnim površinama Mjesnog odbora Dugave i Mjesnog odbora Travno.

2. Vijeće Gradske četvrti suglasno je s postavom hranilišta na katastarskim česticama 2386, 1783/1, 1818/6, 1820/1 i 1826/1, sve k.o. Zaprudski otok (Dugave), te na kčbr. 1107/3 k.o. Zaprudski otok i kod adrese Ulica Božidara Magovca 73 (Travno).

3. Ovaj će zaključak biti upućen Gradskom uredu za poljoprivredu i šumarstvo, Gradskom uredu za mjesnu samoupravu i gradonačelniku Grada Zagreba.

Ad2.  Zaključak o davanju mišljenja na prijedlog Odluke o izmjenama i dopuni odluke o osnivanju mjesnih odbora na području Grada Zagreba

U raspravi sudjeluju: Milenko Arapović i Mirela Mikić Muha.
Nakon rasprave, članovi Vijeća su glasovali te većinom glasova donijeli


ZAKLJUČAK
o davanju mišljenja na prijedlog Odluke o izmjenama i dopuni odluke o osnivanju mjesnih odbora na području Grada Zagreba

1. Vijeće Gradske četvrti Novi Zagreb – istok razmotrilo je prijedlog Odluke o izmjenama i dopuni Odluke o osnivanju mjesnih odbora na području Grada Zagreba. 

2. Vijeće Gradske četvrti Novi Zagreb – istok ponavlja svoj Zaključak sa 38. sjednice od 28. veljače 2020. godine kojim ne podržava izmjenu granica između mjesnih odbora Dugave i Hrelić, iz razloga što se o prijedlogu izmjene negativno izjasnilo Vijeće Mjesnog odbora Dugave.

3. Ovaj će zaključak biti upućen Gradskom uredu za mjesnu samoupravu i gradonačelniku Grada Zagreba.


Ad3. Zaključak o davanju mišljenja na prijedlog Odluke o davanju u zakup i na drugo korištenje površina javne namjene

U raspravi sudjeluju: Milenko Arapović i Mirela Mikić Muha.
Nakon rasprave, članovi Vijeća su glasovali te većinom glasova donijeli

Z A K L J U Č A K
o davanju mišljenja na prijedlog Odluke o davanju u zakup i 
na drugo korištenje površina javne namjene


1. Vijeće Gradske četvrti Novi Zagreb – istok daje pozitivno mišljenje na prijedlog Odluke o davanju u zakup i na drugo korištenje površina javne namjene.


2. Ovaj će zaključak biti upućen Gradskom uredu za prostorno uređenje, izgradnju Grada, graditeljstvo, komunalne poslove i promet, Sektoru za pravne i financijske poslove, Gradskom uredu za mjesnu samoupravu i gradonačelniku Grada Zagreba.

Ad4. Pitanja, prijedlozi i obavijesti

Mirela Mikić Muha rekla je: „unutar mjesec dana na kompostani u Prudincu (Jakuševec) osim biootpada koji se skuplja sa zelenih površina, počeo se dovoziti biootpad iz kanti. S obzirom na okolnosti, na moje pitanje je li tome stvarno tako da se kućanski otpad donosi na Prudinec, predsjednica Uprave Zagrebačkog holdinga je to potvrdila…svi koji su tamo bliže znaju kako to smrdi…ono što je mene zasmetalo, a molim Vas da odmah reagirate…jest činjenica da je na javno objavljenoj snimci jednog skupštinskog zastupnika vidljivo da radnici koji rade na kompostani nemaju zaštitne maske. Kako mi ne znamo što se nalazi u tom biootpadu, ne znamo što je sve bačeno u smeđe kante, mislim da bi bilo pametno reagirati i provjeriti jesu li sve mjere prema Zakonu o zaštiti na radu ispoštovane, da ljudi ne bi zaista zdravstveno nastradali. Nisam htjela inzistirati na točki dnevnog reda, mislila sam da je dobro da kratko barem o ovome porazgovaramo pod točkom razno. Ja sam zabrinuta za zdravlje ljudi i pitanje je koliko će se dugo to tamo odvoziti, nadam se da neće još dugo i da će grad naći neko drugo rješenje. Gospođa Ana Deban potvrdila je pisanim putem da je to zaista tako, da se biotopad iz kućanstava u ovom trenutku vozi na Prudinec.“

/ Teodor Celakoski pristupio je sjednici u 17,25 /

Predsjednik Milenko Arapović upitao je želi li Mirela Mikić Muha da se pošalje upit do kada će se biootpad odlagati u Prudincu.

Mirela Mikić Muha potvrdila je da želi da se uputi dopis.

Renata Bedeković rekla je kako ima informaciju da će se otpad dovoziti na Prudinec još deset dana.

Milenko Arapović rekao je da treba poslati upit pa neka se Zagrebački holding službeno očituje dopisom.

Mirela Mikić Muha rekla je: „meni je bitno da  ljudi tamo imaju neku zaštitnu opremu, da imaju maske.“

Ratko Bedeković rekao je: „mene je jučer susjed jedan nazvao, meni je ovo promaknulo pa sam išao guglati o čemu se radi. Mene zanima, ako je Grad Zagreb do sada plaćao 1500 kuna po toni tvrtki iz Križevaca, kako sada otpad može donositi u Jakuševec po 200 kuna. Druga stvar, kada ide upit prema Zagrebačkom holdingu, da se također traži od Zrinjevca rješenje o objedinjenim uvjetima zaštite okoliša. Da vidimo da li taj biootpad iz domaćinstva tamo smije dolaziti.“

Milenko Arapović zamolio je Ratka Bedekovića da formulira svoje pitanje.

Ratko Bedeković rekao je: „Vijeće Gradske četvrti traži Zagrebački holding – Podružnicu Zrinjevac da dostavi rješenje o objedinjenim uvjetima zaštite okoliša za postrojenje kompostane, što se smije službeno u njega deponirati.“

Mirela Mikić Muha kazala je: „htjela bih odgovoriti Ratku, dobila sam odgovor od Ministarstva, nemaju okolišnu dozvolu. Dobila sam odgovor da je ne trebaju imati jer imaju dozvolu o gospodarenju otpada.“

Milenko Arapović rekao je kako će se dostaviti upit člana Vijeća Ratka Bedekovića.

Nada Bašić rekla je: „mene zanima onaj dio Kramarićeve i Matunove ulice. Vodoprivreda ima ograđeno, to je onaj dio nogostupa, to je onaj dio kao tampon, a kako u njema nema oborinskih voda da to kosi/održava  Zrinjevac.“

Milenko Arapović odgovorio je da javnoprometne površine održavaju Zagrebački holding d.o.o. Podružnica Zagrebačke ceste, a sve što su zelene površine održava Zagrebački holding d.o.o. Podružnica Zrinjevac.

Željka Novak pitala je što je s pristupnom cestom uz „Kineski zid“ (Ulica Božidara Magovca 151-163). Tijekom ljeta dostavila je e-pismo kojim traži sanaciju navedene prometnice. Ovdje više nije moguće ući ni vozilima hitnih-intervenih službi. Odgovor od Grada Zagreba je bio da nisu dužni održavati prometnicu.“

Milenko Arapović rekao je kako se radi o privatnoj prometnici, dok će urgentne i opasne rupe ispod platoa biti sanirane od strane Zagrebačkih cesta prilikom izvođenja radova u Čalogovićevoj ulici.

Željka Novak odgovorila je kako se krpanjem neće ništa riješiti.

Vedran Markoš pitao je što je s projektom postave signalizacije u blizini Osnovne škole Otok na području Mjesnog odbora Sloboština.

Do dana održavanja sjednice Podružnica Zagrebačke ceste i Gradski ured za mjesnu samoupravu nisu ugovorile akciju. Na intervenciju mjesnog odbora dostavljen je troškovnik u iznosu od 136.000,00 kuna, što se Vijeće obvezalo finacirati iz rebalansa Plana komunalnih aktivnosti Gradske četvrti Novi Zagreb – istok u 2020. godini. Pomoćnik pročelnika za promet Mario Miličević iz Gradskog ureda za prostorno uređenje, izgradnju Grada, graditeljstvo, komunalne poslove i promet ima gotovo rješenje za signalizaciju, on čeka da Podružnica Zagrebačke ceste d.o.o. izvede radove izgradnje nogostupa čime će se steći uvjeti za postavu prometne signalizacije. 

Imran Srebreniković kazao je kako su predstavnici Gradskog ureda za mjesnu samoupravu bili u Vijencu Frane Gotovca 10-11 i vidjeli udarne rupe, pitao je kada će se krenuti u sanaciju tih rupa. Također je pitao što je s oštećenim kulir pločama koje su u tom zahvatu.

Milenko Arapović zamolio je da se dostavi traženje prema Podružnici Zagrebačke ceste.

Sjednica je završila u 17, 40.

Zapisnik vodio:
Mateo Peša

KLASA: 026-03/20-001/52
URBROJ: 251-06-11-9/001/20-2
Zagreb, 29. rujna 2020.

